Պատճառն այն է, որ երկու դիտորդները տարբեր հեռավորություններ ունեն մեծ գրավիտացիոն զանգվածից։ Հարաբերականության ընդհանուր տեսությունը նկարագրում է, թե ինչու գրավիտացիոն զանգվածին ավելի մոտ գտնվող ժամացույցի ընթացքը ավելի է դանդաղ թվում, քան զանգվածից ավելի հեռու գտնվող ժամացույցի ընթացքը։ Այս էֆեկտը չի տարածվում միայն տիեզերքում գտնվող տիեզերագնացների վրա. լեռնագնացի համար ժամանակը լեռան գագաթին ավելի արագ է ընթանում, քան ծովի մակարդակին մոտ գտնվողների համար։ Ժամանակի դանդաղման երկու դեպքերում էլ ժամանակի տեղային ընկալումը նորմալ է (ոչ ոք տարբերություն չի նկատում հենց իր հաշվարկման համակարգում)։ Արագությամբ պայմանավորված ժամանակի դանդաղման դեպքում երկու դիտորդներն էլ մյուսի շարժումը ավելի դանդաղ են տեսնում (փոխադարձ էֆեկտով)։ Ժամանակի գրավիտացիոն դանդաղման դեպքում երկու դիտորդները՝ թե՛ ծովի մակարդակին գտնվողը, թե՛ լեռնագնացը համաձայնում են, որ զանգվածին մոտիկ ժամացույցն ավելի դանդաղ է, և համաձայն են, որ ժամացույցների ցուցմունքները տարբեր են (այսպիսով ժամանակի գրավիտացիոն դանդաղումը փոխադարձ էֆեկտ չունի)։ Այսինքն՝ լեռնագնացը տեսնում է, որ ծովի մակարդակին գտնվող ժամացույցն ավելի դանդաղ է շարժվում, իսկ ծովի մակարդակին գտնվողները տեսնում են, որ լեռնագնացի ժամացույցն արագ է շարժվում։